**Iar Brumarul...**

*Bragagiu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Tot mai mult „oleacă”,

Mai sărac în „plină”,

De la mine pleacă

Aripi și lumină.

Aurore-n file,

Auriri din Soare

Și mă lasă zile,

Și se strânge-o zare.

Adierea moale,

Rozoviul nalbei,

Se tot duc cu jale

Lebedele dalbe.

Parcă-s rupte-n mine

Clipele frumoase

Când ceața susține

Gânduri urâcioase.

Încerc după cârduri

Dând din mâini să fug eu,

Dar rămân în rânduri

Ca un plâns în rugă.

Și tot mai departe

Este râsul vieții...

Am rămas o carte\*

Veche-n suflul gheții.

Ce n-are privire,

Care n-are urmă

Ca și o Iubire

Argintată-n brumă.

\*carte – scrisoare

Victor Bragagiu

victorbragagiu.blogspot.com